ཕ་སྐད་བརྡར་ཟད་དུ་མི་གཏོང་བའི་ཐབས་གང་ཡོད་ཅེ་ན།གཅིག་ནི་བྱིས་པ་ཕ་སྐད་བཀོལ་བར་བྱང་ཆ་ཡོད་པའི་ཚད་དུ་བསླེབ་ཏུ་འཇུག་དགོས།དེ་ནི་བྱིས་པ་རྣམས་ལ་ཕ་སྐད་ཀྱི་གཞི་རྩའི་བརྡ་སྤྲོད་དང་ཐ་སྙད་ཤེས་སུ་བཅུག་རྗེས་ད་གཟོད་སྐད་ཡིག་གཉིས་པ་སློབ་ཏུ་འཇུག་དགོས།དེ་ལྟར་བྱས་ན་ཕ་སྐད་བརྡར་ཟད་དུ་འགྲོ་བ་ཇེ་ཉུང་དུ་གཏོང་ཐུབ།གཉིས་ནི།གྲངས་ཉུང་མི་རིགས་ཀྱི་སྐད་ཆའི་སྐྱེ་ཁམས་གོ་གནས་འཛིན་དགོས།སྐད་ཆ་མི་འདྲ་བ་རྣམས་སྐད་ཆའི་སྐྱེ་ཁམས་མ་ལག་ཁྲོད་སྐྱེ་ཁམས་ཀྱི་གོ་གནས་མི་འདྲ་བ་ཡོད།མིག་སྔར།གྲངས་ཉུང་མི་རིགས་ལ་ལ་ཞིག་གི་སྐད་ཆའི་ནུས་པ་ཤོར་ལ་ཉེ་བ་དང་།གྲངས་ཉུང་མི་རིགས་ལ་ལ་ཞིག་གི་སྐད་ཡིག་བརྒྱུད་བཀོལ་བྱེད་དགོས་པའི་གནས་ཚུལ་བྱུང་བ་དང་།གྲངས་ཉུང་མི་རིགས་ལ་ལ་ཞིག་གི་སྐད་ཡིག་གི་གསོན་ཤུགས་ཉམས་བཞིན་འདུག་པས་སྐད་ཡིག་གི་སྐྱེ་ཁམས་གོ་གནས་འཁྲུལ་མེད་ཅིག་བཟུང་བའི་རྨང་གཞིའི་སྟེང་གྲངས་ཉུང་མི་རིགས་ཀྱི་སྐད་དང་ཡི་གེ་སྲུང་སྐྱོབ་བྱེད་དགོས།གསུམ་ནི།ཆ་རྐྱེན་བསྐྲུན་དགོས།སྟོབས་ཤུགས་ཆུང་བའི་མི་རིགས་ཀྱི་སྐད་ཡིག་ལ་འཚོ་གནས་ཀྱི་བར་སྟོང་སྦྱིན་དགོས།རྒྱལ་ཁབ་ཀྱི་མི་རིགས་སྐད་ཡིག་སྲིད་ཇུས་དོན་ཐོག་ཏུ་འཁྱོལ་དགོས་ལ་མི་རིགས་ས་ཁུལ་གྱི་སྐད་གཉིས་སློབ་གསོར་ཁྱད་པར་དབྱེ་བའི་ལྟ་ཚུལ་འཛིན་དགོས།དཔེར་ན།གྲངས་ཉུང་མི་རིགས་མང་པོ་འདུས་སྡོད་བྱས་ཡོད་པའི་ས་ཁུལ་དུ།རྒྱལ་ཁབ་ཀྱི་སྤྱི་སྤྱོད་སྐད་ཡིག་བཀོལ་བའི་སློབ་གསོར་ཤུགས་སྣོན་རྒྱུ་དེ་གཙོ་བོར་འཛིན་དགོས་ལ།རྒྱ་སྐད་དང་གྲངས་ཉུང་མི་རིགས་ཀྱི་སྐད་ཡིག་མཉམ་བཀོལ་བྱེད་པའི་མི་རིགས་ས་ཁུལ་དུ།གྲངས་ཉུང་མི་རིགས་ཀྱི་སྐད་དང་ཡི་གེའི་སློབ་ཁྲིད་དང་བརྒྱུད་སྒྲོག་ལ་ཤུགས་བསྣན་ཏེ།གྲངས་ཉུང་མི་རིགས་ཀྱི་ཕ་སྐད་སློབ་གསོར་ཤུགས་སྣོན་དགོས།བཞི་ནི།གྲངས་ཉུང་མི་རིགས་ཀྱི་སྐད་དང་ཡི་གེའི་སྨྱན་བྱད་གསར་པའི་བཀོལ་སྤྱོད་དང་བརྒྱུད་སྒྲོག་ལ་ཤུགས་བསྣན་ཏེ།རྒྱ་སྐད་དང་མི་རིགས་ཀྱི་སྐད་ཆ་མཉམ་གནས་དང་འཕེལ་རྒྱས་འགྲོ་བར་རོགས་རམ་བྱེད་དུ་འཇུག་དགོས།ལྔ་ནི།ཁྱིམ་ཚང་གི་བྱེད་ནུས་ལ་མཐོང་ཆེན་བྱེད་དགོས།གྲངས་ཉུང་མི་རིགས་འདུས་སྡོད་བྱས་མེད་པའི་ས་ཁུལ་དུ་འཚོ་བ་རོལ་བ་དང་སློབ་སྦྱོང་བྱེད་པའི་གྲངས་ཉུང་མི་རིགས་ཀྱི་སློབ་མ་རྣམས་ལ་མཚོན་ན།ཁྱིམ་ཚང་ནི་མི་རིགས་ཀྱི་སྐད་དང་ཡི་གེ་སྲུང་སྐྱོབ་བྱེད་པའི་མཐའ་མཇུག་གི་རང་ལ་དབང་བའི་གནས་མལ་ཡིན་པས།ཁྱིམ་བདག་གིས་འདུ་ཤེས་ཡོད་པའི་སྒོ་ནས་ཁྱིམ་ཚང་གི་ནང་དུ་གྲངས་ཉུང་མི་རིགས་ཀྱི་སྐད་དང་ཡི་གེ་སྤྱོད་དུ་འཇུག་རྒྱུ་ནི་བུ་དང་བུ་མོའི་ཕ་སྐད་བརྡར་ཟད་དུ་འགྲོ་བར་སྔོན་འགོག་བྱེད་པའི་ཐབས་ལམ་ཆེས་ནུས་ལྡན་དེ་ཡིན།།